**JURNALUL NAȚIONAL 2016**

**POLITICĂ**

**Sorin Grindeanu: Nu am terminat Academia de Informaţii, nu am făcut master; era un curs de o lună şi jumătate**

28 Dec 2016 - 22:55

Sorin Grindeanu, nominalizat de PSD pentru funcţia de prim ministru, a declarat, miercuri seara, că nu a terminat Academia de Informaţii, nu a urmat la acea instituţie cursuri de masterat, ci un curs de o lună şi jumătate, alături de alţi deputaţi, fiind membru în Comisia parlamentară pentru controlul SRI. ''Nu sunt absolvent, nu am terminat Academia de Informaţii, nu am făcut master acolo, era pur şi simplu un curs de o lună şi jumătate în care am fost cu mai alţi deputaţi - şi de la PNL, şi de la PD. Un curs de o lună şi jumătate pe siguranţă şi securitate naţională. A fost o părere a conducerii noastre - şi de la Cameră, şi de la Comisie - neavând nicio legătură cu acest domeniu, absolut niciuna, că ar fi bine să fac un curs de o lună şi jumătate, pe care l-am făcut'', a precizat Grindeanu, la Antena 3.

El a susţinut că nu este ofiţer acoperit, nu a avut vreun contact privilegiat cu serviciile secrete şi nu are vulnerabilităţi. ''Nu am niciun fel de vulnerabilitate. Dacă aş fi avut aşa ceva aş fi spus în faţa colegilor mei în şedinţă şi aş fi refuzat această mare responsabilitate. Pentru că eu o privesc ca şi responsabilitate imensă, care apasă pe umerii noştri - ai PSD şi ai aliaţilor noştri, cei de la ALDE -, de a guverna aşa cum ne-am angajat să guvernăm pe programul de guvernare pe care oamenii l-au votat şi pe care trebuie să îl urmărim cu sfinţenie. Cu această responsabilitate nu ne putem juca şi de aceea vă spun, am spus-o răspicat şi acolo, nu există aşa ceva'', a subliniat Sorin Grindeanu.

# Cum poate fi suspendat din funcție Klaus Iohannis

# 27 Dec 2016 - 22:32

De la declanşarea procedurii şi până la demiterea propriu-zisă a preşedintelui trebuie urmaţi, însă, mai mulţi paşi. Procedura este prevăzută în Constituţia României, în Regulamentul Parlamentului, precum şi în Legea referendumului, scrie [**adevarul.ro.**](http://adevarul.ro/news/politica/care-sansele-presedintele-klaus-iohannis-suspendat-psd-alde-spun-analistii-constitutia-1_5862a76c5ab6550cb8d2870c/index.html)

În primul rând, majoritatea parlamentară trebuie să facă dovada că preşedintele a încălcat Constituţia. Potrivit Articolului 95 din Constituţia României, „în cazul săvârşirii unor fapte grave prin care încalcă prevederile Constituţiei, Preşedintele României poate fi suspendat din funcţie de Camera Deputaţilor şi de Senat, în şedinţă comună, cu votul majorităţii deputaţilor şi senatorilor, după consultarea Curţii Constituţionale. Preşedintele poate da Parlamentului explicaţii cu privire la faptele ce i se impută”. Majoritatea PSD - ALDE deţine o majoritate de aproape 60% în Parlament. Regulamentul Parlamentului prevede că propunerea de suspendare este iniţiată de o treime din parlamentari. După ce propunerea este prezentată în plenul comun al celor două Camere, este sesizată Curtea Constituţională (CCR), care dă un aviz consultativ.

În termen de 24 de ore de la primirea avizului CCR, Camerele Parlamentului se întrunesc în şedinţă comună pentru a hotărî asupra propunerii de suspendare din funcţie. Hotărârea se adoptă cu votul majorităţii deputaţilor şi senatorilor, iar votul este secret, prin bile. Dacă se ajunge la organizarea unui referendum, cetăţenii vor fi întrebaţi dacă sunt de acord cu demiterea preşedintelui şi vor putea răspunde cu „Da” sau „Nu”. Cvorumu de participare pentru a fi validat Referendumul a fost modificat de la 50% la 30%, la referendumul de demitere al fostului preşedinte Traian Băsescu, care a rămas în funcţie la limită.

**C.T.Popescu, despre suspendare: O afirmaţie ameninţătoare pe care Dragnea o face în replică la gestul de putere al preşedintelui**

27 Dec 2016 - 17:00

Analistul politic Cristian Tudor Popescu a calificat drept "ameninţătoare" afirmaţia liderului PSD, Liviu Dragnea, referitoare la o eventuală suspendare a şefului statului.  
"Este o afirmaţie ameninţătoare, pe care dl. Dragnea o face în replică la gestul de putere al preşedintelui Iohannis. Preşedintele Iohannis a avut un gest discreţionar, nu a explicat nimic, pur şi simplu a respins-o pe dna Shhaideh. Dl Dragnea trebuie să răspundă acum, în această bătălie de imagine, cu afirmaţii cel puţin la fel de dure. Această afirmaţie se înscrie în această tactică. Deocamdată, dl Dragnea încearcă să arunce vina crizei politice exclusiv asupra preşedintelui Iohannis. Acesta este scopul ieşirii domnilor Dragnea şi Tăriceanu - să transfere responsabilitatea a ceea ce va urma exclusiv asupra dlui Iohannis", a declarat, marţi, pentru AGERPRES, Cristian Tudor Popescu.

Preşedintele Partidului Social Democrat, Liviu Dragnea, a declarat marţi că, în următoarele două zile, PSD şi ALDE vor lua o decizie cu privire la ce vor face în legătură cu refuzul şefului statului de a desemna premierul propus de cele două formaţiuni - Sevil Shhaideh -, iar, dacă vor ajunge la concluzia că este bine pentru ţară suspendarea din funcţie a lui Klaus Iohannis, nu o să aibă nicio ezitare. "M-am consultat cu colegii, mâine, cel mai târziu poimâine, o să trebuiască să luăm o decizie şi, parafrazându-l pe cel care a vorbit la ora 12,00, vreau să cumpănesc foarte bine, dar nu între un interes personal sau de grup, ci între ceea ce este bine sau rău pentru România. Nu are rost să ne ascundem după degete, am primit o avalanşă de mesaje de la oameni care cer cu fermitate suspendarea preşedintelui. Nu este o decizie uşoară. Dacă, în urma acestei analize, vom ajunge la concluzia că pentru ţară e bine să îl suspendăm pe preşedinte, nu o să am nicio ezitare", a spus Dragnea, la Palatul Parlamentului. Preşedintele Klaus Iohannis a anunţat marţi că nu acceptă propunerea PSD - ALDE ca Sevil Shhaideh să fie prim-ministru şi a cerut acestei coaliţii să facă o nouă nominalizare.

# Marian Munteanu, declarații despre dosarele Revoluției și Mineriadei

# 23 Dec 2016 - 19:50

**În cei 27 de ani care au trecut din Decembrie 1989 "aparatul de dezinformare, mistificare şi manipulare" a fost folosit pentru blocarea sistemului juridic şi pentru controlul politic, civic şi social, afirmă liderul formaţiunii Alianţa Noastră România, Marian Munteanu, referindu-se la dosarele Revoluţiei şi Mineriadei din iunie 1990.**

"Dosarul Revoluţiei şi cel al Mineriadei reprezintă un indicator fără greş al realităţii instituţionale a statului român în aceşti 27 de ani. Aparatul de dezinformare, mistificare şi manipulare a lucrat în aceşti ani - nu doar pentru blocarea sistemului juridic, ci pentru controlul şi otrăvirea întregului spaţiu politic, civic şi social. Poate va sosi, curând, şi momentul adevărului", opinează Marian Munteanu într-o postare pe Facebook.

Procurorii militari au decis, vineri, punerea în mişcare a acţiunii penale, sub aspectul săvârşirii de infracţiuni contra umanităţii, faţă de fostul preşedinte Ion Iliescu, fostul premier Petre Roman şi fostul director al SRI Virgil Măgureanu în dosarul "Mineriada din 13-15 iunie 1990".   
De asemenea, au fost puşi sub urmărire penală Gelu Voican Voiculescu, fost viceprim-ministru al guvernului interimar al României; Nicolae Dumitru, fost prim-vicepreşedinte al Frontului Salvării Naţionale; general (rez.) Mugurel Cristian Florescu, fost adjunct al procurorului general al României şi şef al Direcţiei Procuraturilor Militare, relatează [**Agerpres.**](http://agerpres.ro/)

# 

# O lovitură neaşteptată pentru Liviu Dragnea vine de la Avocatul Poporului

# 19 Dec 2016 - 14:09

Avocatul Poporului anunţă că va decide dacă sesizează CCR în legătură cu constituţionalitatea legii care interzice condamnaţilor penal să facă parte din Guvern după învestirea noului Executiv, relatează [**Antena 3**](http://antena3.ro/).

"În ultimele zile, Avocatul Poporului a primit o serie de petiţii având ca obiect art. 2 din Legea nr. 90/2001. În acelaşi timp a constatat apariţia în spaţiul public a unor dezbateri politice cu privire la subiectul sus-menţionat. În acest context, Avocatul Poporului precizează că decizia privind constituţionalitatea sau neconstituţionalitatea art. 2 din Legea nr. 90/2001 va fi luată după finalizarea procesului politic şi instituţional de învestire a viitorului Guvern", transmite instituţia printr-un comunicat de presă.

Marţi, Avocatul Poporului anunţa că Serviciul Contencios Constituţional analizează oportunitatea sesizării Curţii Constituţionale în ceea ce priveşte legea care interzice condamnaţilor penal să facă parte din Guvern.

"În urma dezbaterilor din mass-media legate de unele prevederi ale Legii nr. 90/2001 privind organizarea şi funcţionarea Guvernului României şi a ministerelor şi pentru evitarea oricăror speculaţii, Avocatul Poporului precizează că Serviciul Contencios Constituţional a fost însărcinat să analizeze oportunitatea sesizării din oficiu a Avocatului Poporului cu privire la problematica generată de unele prevederi ale Legii sus-menţionate. Avocatul Poporului precizează că orice demersuri va întreprinde în perioada următoare, acestea vor fi în conformitate cu Constituţia şi legile statului", potrivit unui comunicat de presă al Avocatului Poporului.

**Trăim în Republica Pesedistă România**

M G 15 Dec 2016 - 10:39

Profilul alegătorilor la alegerile parlamentare a generat o falsă imagine despre metamorfoza electoratului PSD. S-a spus despre partidul lui Liviu Dragnea că a demolat toate stereotipurile şi miturile populare după ce ar fi înregistrat progrese semnificative în rândul electoratului tânăr, cu studii superioare.În realitate, PSD şi-a conservat electoratul tradiţional: a fost votat într-o proporţie covârşitoare de pensionari, şomeri şi români cu cel mult zece clase, însă e drept că a înregistrat şi câteva victorii surprinzătoare, cucerind Transilvania şi Capitala - a doua oară în şase luni.

O comparaţie între cifrele obţinute de PSD şi cele atinse de principalii rivali din PNL şi USR, pe diferite categorii de alegători, arată că social-democraţii şi-au păstrat electoraltul tradiţional, iar analizele aruncate pe piaţă de diverşi analişti sunt departe de adevărul matematic, confirmat de cercetările profesioniste. S-a spus, de pildă, că PSD a cucerit pentru prima dată în istorie electoratul tânăr, între 25 şi 34 de ani, însă datele IRES contrazic această afirmaţie. Partidul lui Liviu Dragnea a fost votat de 28,5% dintre românii din această categorie, în vreme ce PNL a obţinut un scor de 28,9%, iar USR – 17,9%. Împreună, PNL şi USR au captat, aşadar, cu aproape 20% mai mulţi votanţi din categoria 25-34 de ani faţă de PSD. În schimb, social-democraţii şi-au surclasat rivalii la categoria românilor cu vârsta între 55 şi 64 de ani. PSD a fost votat de mai bine de jumătate dintre alegătorii din acest target (54%), în vreme ce PNL şi USR au adunat, împreună, puţin peste 22 de procente, de două ori şi jumătate mai puţin faţă de scorul PSD.

**Studenţi vs şomeri şi pensionari**

Partidul lui Dragnea a câştigat duelul cu liberalii în privinţa românilor care deţin un loc de muncă, raportul votanţilor PSD fiind cu peste 10 procente faţă de cel al alegătorilor PNL. În schimb, PNL şi USR depăşesc, împreună, cu peste 4% PSD la acest capitol. Formaţiunea social-democrată a pierdut clar şi bătălia pentru votul studenţilor. PSD a obţinut pe acest segment un scor de 28%, PNL - 31%, iar USR aproape 18%. Social-democraţii lui Liviu Dragnea au compensat însă cu o victorie categorică la capitolul şomeri. Cu aproape 47% din votul românilor fără un loc de muncă, PSD a surclasat PNL şi USR, votate împreună de puţin peste 32% dintre românii care stau acasă fără să lucreze. Cea mai zdrobitoare victorie a fost înregistrată de PSD pe targetul cel mai fidel partidului: pensionarii. Promisiunile electorale referitoare la mărirea pensiilor le-au asigurat social-democraţilor votul a 60% dintre pensionarii prezenţi la urne. Un scor de peste trei ori mai mare faţă de cel cumulat al PNL şi USR – 17,5%.

**Studii medii vs studii superioare**

PSD şi-a bătut fără drept de apel rivalii şi la capitolul voturilor primite de la românii cu cel mult zece clase. Social-democraţii au luat aproape 60% din voturile acestei categorii, de trei ori mai mult faţă de scorul obţinut de PNL şi USR la un loc (aproape 20%). Foraţiunea de stânga s-a bazat şi pe voturile alegătorilor care au bifat doar 12 clase. PSD-ul lui Dragnea a fost votat de 46% dintre românii cu liceul terminat, în vreme ce PNL şi USR au strâns împreună doar 28,8% din voturile acestei categorii. Liberalii şi partidul lui Nicuşor Dan au fost preferaţi însă de aproape 47% dintre românii cu studii superioare, în vreme ce social-democraţii lui Dragnea au obţinut aproape 27% din voturile românilor elevaţi.

Ioan Stanomir, politolog: **La oraşe, ca şi la sate, PSD este un stâlp al societaţii, un exponent al solidităţii corupte a acestui edificiu care redistribuie rămăşiţele populaţiei reduse la starea de clientelă mută. Este o realitate pe care trebuie să o acceptăm, spre a nu ne mai alimenta iluzii.**

**PSD a câştigat oraşele şi Capitala**

E drept însă că PSD a câştigat pentru a doua oară în decurs de şase luni electoratul urban. După victoria din vară de la alegerile locale, stânga social-democrată a fost preferată şi la parlamentare de peste 49% dintre orăşeni, în vreme ce PNL şi USR abia s-au apropiat, împreună, de 29 de procente. În acelaşi timp, pesediştii şi-au ţinut aproape şi electoratul rural, considerat un public tradiţional al partidului. Peste 53% dintre săteni au preferat PSD, în vreme ce PNL şi USR au strâns mai puţin de jumătate (26%) din scorul social-democraţilor la sate şi comune. Deşi a cucerit categoric Bucureştiul, altădată un tărâm interzis pentru PSD, la nivelul Capitalei PNL şi USR (41,2%) au devansat împreună scorul obţinut de pesedişti (35%).

**Transilvania încă trage la dreapta**

Social-democraţii au cucerit duminica trecută şi redutele tradiţionale ale dreptei. PSD a demolat mitul Transilvaniei liberale, impunându-se în această regiune istorică atât la votul pentru Camera Deputaţilor, cât şi la cel pentru Senat. Per total, însă, scorul social-democraţilor (33%) a fost mai mic decât cel obţinut de liberali şi partidul lui Nicuşor Dan (36%) în regiune. Nu este mai puţin adevărat că PSD a făcut istorie în Timiş, Arad şi Braşov, considerate adevărate fiefuri liberale. De exemplu, PSD a scos pe Bega un scor cu zece procente peste cel al PNL (35% faţă de 25%), iar sub Tâmpa a înregistrat prima victorie a partidului din istoria postdecembristă (36%-21%).

Adrian Năstase, fost lider PSD:Mult-aşteptata „revoluţie Facebook reloaded” nu s-a întâmplat dintr-un motiv foarte simplu: nu a existat o motivaţie autentică. Majoritatea tineretului nu a dorit să participe la o mascaradă politică, nu s-a lăsat înşelat de strategiile de mobilizare exersate atât în alegerile prezidenţiale din 2014, cât şi după incendiul din Clubul Colectiv.  
**Doar 3,2 milioane de pesedişti au votat duminică**

După centralizarea a 99,82% din voturile valabil exprimate, PSD a obţinut puţin peste 3,2 milioane de voturi la scrutinul de duminică, scor considerat unul obişnuit pentru electoratul tradiţional al partidului. “Chiar dacă prezenţa la vot, raportată la un corp electoral ce pare a fi supraestimat, este redusă, alegerile parlamentare sunt reprezentative pentru structura politică şi socială a României. Absenteismul a fost tot o formă de manifestare a opţiunii politice, chiar dacă nu una dezirabilă. Faptul că alegătorii din mediul urban au participat la procesul electoral într-o proporţie mai mare decât cei din mediul rural poate fi explicat tocmai ca o reacţie la consecinţele negative ale globalizării, care îi afectează pe orăşeni într-o mai mare măsură”, a scris fostul premier Adrian Năstase, într-o analiză publicată pe blogul personal. Politologii au însă cu totul altă opinie şi susţin că duminică am asistat la revenirea fesenismului după 27 de ani. “Victoria PSD este, asemeni victoriei FSN din 1990, una definitivă, masivă şi lipsită de echivoc. Un triumf al populismului, pe fondul ratării modernizării autentice a statului. Fesenismul se reinventează şi învinge din nou. Capacitatea PSD de a fi un partid-stat, conectat la vasta reţea de asistaţi social şi la administraţia centrală şi locală, este unică. De la PCR, FSN a moştenit această artă a fabricării consensului naţional. Este ceea ce duce mai departe PSD, cu aceeaşi tenacitate”, a explicat Ioan Stanomir, profesor de ştiinţe politice la Universitatea din Bucureşti.

**CULTURĂ**

# Actriţa Medeea Marinescu va fi decorată la Ambasada Franţei

# 18 Oct 2016 - 17:46

Medeea Marinescu, actriţă şi ambasadoare a Conferinţei Paris Climat şi a Acordului de la Paris, va primi distincţia de Cavaler al Ordinului Naţional al Meritului, joi, la Ambasada Franţei la Bucureşti, informează un comunicat transmis AGERPRES. Înalta distincţie îi va fi înmânată de ambasadorul Franţei în România, François Saint-Paul.  Diplomatul subliniază, în motivaţia acordării acestei distincţii, atât talentul actriţei cât şi implicarea ei în cauze sociale.   
"Meritele dumneavoastră nu se limitează la talentul dumneavoastră de actriţă, oricât de remarcabil ar fi acest talent. Sunteţi, de asemenea, o persoană angajată, în accepţiunea cea mai înaltă a termenului şi aţi oferit acestei ambasade ocazia de a beneficia de implicarea şi generozitatea dumneavoastră. Aţi acceptat în 2015, la propunerea ambasadei, să deveniţi ambasadoare a Conferinţei Paris Climat 2015 în România. V-aţi dăruit timpul şi eforturile pentru această cauză importantă, lupta împotriva schimbărilor climatice, susţinută pe deplin şi cu determinare de Franţa de mult timp. Rolul dumneavoastră a fost esenţial în promovarea acestor valori care au dus la semnarea Acordului de la Paris, acord istoric şi primul acord universal, semnat de 195 ţări. Ţin să vă mulţumesc călduros în numele ţării mele", spune diplomatul francez, citat în comunicatul de presă.

Actriţa Medeea Marinescu, "copilul minune al cinematografiei româneşti" şi imaginea României în cinematografia franceză, este însuşi simbolul apropierii culturale franco-române, prin rolurile sale în filmele iubite de marele public în cele două ţări. Implicarea sa socială a mers dincolo de tematica încălzirii globale, fiind o apropiată a cauzei Asociaţiei Valentina, care vine cu susţinere medicală, materială şi psiho-pedagogică pentru copii provenind din medii defavorizate, precizează sursa citată.  Medeea Marinescu este cunoscută pentru roluri din filme precum "Saltimbancii" (1981) şi "Maria Mirabela" (1981), "Promisiuni" (1985), "Zâmbet de soare" (1988), "Domnişoara Christina" (1992), "Patul lui Procust" (2001), serialul TV "Doctori de mame" (2008) sau lungmetrajul "Weekend cu mama" (2009).  În paralel, întreţine o fructuoasă colaborare cu Franţa, încă de la apariţiile sale în roluri din seriale de televiziune precum "Une mere comme on n'en fait plus" de Jacques Renard (1997) şi "Le Record" de Edwin Baily (1999).   
 Talentul său se dezvăluie marelui public francofon mai ales prin intermediul filmelor "Je vous trouve tres beau" (2005), regizat de Isabelle Mergault, în care joacă alături de Michel Blanc şi în care dă viaţă unei tinere mame din România care ajunge în zona rurală din Franţa prin intermediul unei agenţii matrimoniale, şi "Donnant, donnant", de Isabelle Mergault, unde a jucat alături de Daniel Auteuil.  Cu o carieră impresionantă în cinematografie, cu peste 20 de filme, Medeea Marinescu excelează şi în roluri de teatru pe scenele din Bucureşti, Londra, Bruxelles sau Paris.

# Ion Caramitru, un nou mandat de director al TNB: Avem în perspectivă un festival al teatrelor naţionale

# 22 Iul 2016 - 15:19

Ion Caramitru se va afla şi pentru următorii cinci ani la conducerea Teatrului Naţional Bucureşti (TNB). Potrivit site-ului Ministerului Culturii, Ion Caramitru a obţinut, în urma evaluării finale a proiectului de management, nota 9,95. Acesta a declarat vineri, pentru AGERPRES, că printre priorităţile sale se numără organizarea unei licitaţii pentru amenajarea unor cafenele, a unei săli de expoziţii şi a unei librării în incinta noii clădiri TNB, dar şi iniţierea unui festival anual al teatrelor naţionale. Caramitru a spus că o preocupare pentru managementul TNB este dezvoltarea programului "9G", dedicat tinerilor artişti. "Este al treilea an în care poate fi dezvoltat şi diversificat (programul - n.r.), astfel încât Teatrul Naţional să îşi onoreze vocaţia pe care şi-a descoperit-o - de a sprijini oamenii de teatru de mâine ca să-şi poată asigura, moral şi material, colectivul care va ocupa teatrele în următoarele decenii", a arătat Ion Caramitru.  
El a dat asigurări că se vor face eforturi în ceea ce priveşte promovarea teatrului în rândul tinerilor.

"Aşteptăm momentul în care să putem deschide teatrul de dimineaţa până seara, după ce se vor termina licitaţiile pe care le punem acum în circulaţie pentru spaţiile care pot fi închiriate, şi anume cele două restaurante - cel de la parter şi cel de pe acoperiş - cafeneaua din foaierul Sălii Mari, barurile de la parter, librăria şi folosinţa spaţiilor de expunere", a adăugat Ion Caramitru.  
Caramitru a precizat că, în prezent, se fac lucrări pentru reamenajarea Muzeului şi a Bibliotecii TNB, care vor fi "spaţii deschise vizitării şi cercetării". Potrivit lui Caramitru, reprezentanţii TNB aşteaptă decizia Inspectoratului pentru Situaţii de Urgenţă (ISU) privind "mărirea numărului de persoane" ce pot ocupa spaţiul de pe acoperişul Teatrului, unde, conform proiectului, ar trebui deschisă o cafenea. Ion Caramitru a adăugat că un proces complex a fost acela privind cadastrul noii clădiri a TNB după lucrările de reabilitare şi consolidare, care au modificat radical imobilul.

"Am avut şi o problemă care a durat mult - din cauza suprafeţei enorme pe care o ocupă teatrul - de a încheia cadastrul pe întreaga clădire care s-a modificat în proporţie de 90%. (...) El s-a încheiat, mai este o singură poveste, care este legată de spaţiul exterior şi care va face obiectul unei hotărâri de guvern pe care noi am înaintat-o ministerului (Culturii - n.r.) care, la rândul lui, trebuie să facă proiectul de HG care să fie adjudecat de Guvern", a mai spus Caramitru.  
De asemenea, Caramitru a amintit că doreşte să iniţieze atât un festival al teatrelor naţionale, care să aibă loc la Bucureşti, cât şi o asociaţie a acestor instituţii.

"Avem în perspectivă, anual, un festival al teatrelor naţionale şi, în perspectiva acestui eveniment care să se petreacă la Bucureşti, avem în plan, împreună cu managerii celorlalte teatre naţionale, ideea de a constitui o Asociaţie a Teatrelor Naţionale care să îşi pună la bătaie calitatea, dar şi interesele specifice acestui tip de instituţii şi care să se materializeze într-un festival", a susţinut Caramitru.

# Și oamenii mari sunt oameni. Orgoliul lui Petre Țuțea

# 28 Dec 2016 - 08:43

Prăbușirea regimului comunist a adus în viața și conștiința publică personalități marcante ale societății și culturii românești care și-au dedicat și, de multe ori, și-au și pierdut viața în încercări de a ține piept nedreptăților unei orânduiri strâmbe și inumane.

Alții au plătiti pur și simplu pentru că au îndrăznit să îmbrățișeze, la un moment dat, alte valori decât cele impuse de la răsărit.

Una din personalitățile care a avut de suferit în timpul comunismului și care, după Revoluția din decembrie 1989, a cucerit opinia publică prin sinceritatea și lipsa de echivoc a opiniilor sale, a fost Petre Țuțea. Născut în 1902, el a fost filosof, eseist și economist.

Tinerețea lui Țuțea a fost una a căutărilor ideologice, acesta oscilând de la marxism la Mișcarea Legionară. Inconsecvența ideologică și opiniile liber exprimate aveau să fie plătite scump. Începând cu aprilie 1948, Petre Țuțea a fost arestat și anchetat în repetate rânduri, acuzațiile variind de la spionaj în favoarea anglo-americanilor până la delictul de agitație.

În 1959 filosoful avea să fie condamnat definitiv la 18 ani munca silnica și 8 ani de degradare a drepturilor civile.

Din păcate, marele ghinion al lui Petre Țuțea a fost că libertatea din 1989 l-a găsit spre asfințitul vieții, când poate sclipirile minții sale nu mai atingeau altitudine ca atunci când se afla în formă intelectuală maximă, iar interviurile și pseudointerviurile înregistrate i-au făcut uneori un deserviciu. Cu toate acestea el rămâne în conștiința publică datorită unor replici memorabile.

Se spune, de exemplu, că, în timpul detenției de la Adjud, un guardian l-a întrebat pe deținutul Țuțea cum e posibil ca un om atât de deștept să creadă în Dumnezeu.

# Și oamenii mari sunt oameni. Nichita Stănescu și „complexul Labiș”

# 28 Dec 2016 - 08:39

Nicolae Labis era mai tânăr decât Nichita cu doi ani. Ceea ce nu se ştie este că Nichita a avut un adevărat “complex Labiş”, fiind tot timpul intimidat, inhibat de prezenţa fizică şi poemele autorului “Morţii căprioarei”.

“Când eram student la Universitate, Nicolae Labiş urma, alături de alţi viitori scriitori, “Şcoala de Literatură”, povestea Nichita unor prieteni, în 1979. Într-o zi, în pauză, am auzit cum o colegă urla ca un megafon:

– Stimaţi tovarăşi, printre noi se află marele poet Nicolae Labiş. Să-l rugăm să ne citească o poezie…

Ne-a recitat poemul “Moartea căprioarei”. Am fost copleşit… Până atunci credeam că sunt şi eu un poet mare. Ei bine, în momentele când Labis recita, mi-am dat seama cât de mare poet era el şi cât de prost eram eu. După asta mai mâzgăleam şi eu câte o poezie.

Despre izvoare, să zicem. O transcriam frumos şi o arătam unui prieten.

– Da, e drăguţă, strâmba din nas prietenul. Îmi pare rău însă să-ţi spun că Nicolae Labiş a scris şi el o poezie pe această temă. A lui e genială, incomparabilă. E mai originală, are imagini mai reuşite, e o minune, ce mai.

# Voiaj în Balkania cea gustoasă

08 Dec 2016 - 09:32

Fără de sfârșit sunt drumurile Balcanilor, în poveste! Și neasemuite sunt personajele care călătoresc pe aceste drumuri, în rădvane trase de șapte cai, făcând popasuri pe la hanuri de răscruce, prin cârciumi și prin cele case boierești, unde bucatele fierb pe plite, se coc în role și se frig deasupra jarului – fiecare după parapontul și dichisul lui.

Ei, și-n această lume, cu pestriță viermuială de ifose și langori, și-au aflat locul doi călători. Nu de orice fel! Nicidecum! Doi călători la fel de pitorești ca și târgurile, orașele și satele prin care peregrinează și/ori benchetuiesc, deosebindu-se de alții (poate) asemenea prin aceea că poartă cu ei, legate cu o sforicică de brâu, caietele de rețete, călimările și penele bine ascuțite.

Ei sunt, dacă vreți, cronicarii gastronomi ai unor epoci succesive… și savuroase… de prin Evul Mediu otomănit până-n interbelicul europenizat. Pentru ei, gusturile bune nu au granițe și singureșe frontiere pe care le cunosc sunt cele ale stomacului prea îndestulat.

Dacă vi s-au cam lungit urechile de foame citind acestea de până acum, atunci se cuvine să vă liniștesc. De-acum intrăm în pâine… Ba, pardon… în carte. În cartea cu rețete a celor doi pe care abia ce i-am pomenit.

# Întrebarea tulburătoare a unui preot la înmormântarea lui Ioan Gyuri Pascu

# 30 Sep 2016 - 17:21

Cu ochii în lacrimi, aproape 1.000 de persoane au participat la slujba de înmormântare a lui Ioan Gyuri Pascu, în oraşul natal, Agnita, scrie [**tribuna.ro**](http://www.tribuna.ro/stiri/eveniment/foto-video-ioan-gyuri-pascu-in-aplauze-pe-ultimul-drum-dumnezeu-a-dorit-sa-si-faca-acolo-sus-un-alt-divertis-120012.html).Toţi vecinii de pe strada Spitalului, unde a copilărit, au venit să îl conducă pe ultimul drum. Preotul, care în urmă cu 30 de ani, îl asculta pe stadionul din oraş, cântând cu Cenaclul Flacăra, a fost cel care a spus cele mai emoţionante cuvinte la slujbă. „Mă tot întreb de ce Dumnezeu şi-a adunat la sine, în ultimul timp, marii actori. Mari poeţi, mari talente şi chiar umorişti, cum e cazul lui Gyuri?. Pentru mine este o singură explicaţie: că Dumnezeu a dorit să-şi facă acolo sus, în Ceruri, o trupă de teatru de elită, un alt Odeon, un alt Teatru Naţional, un alt grup Divertis”, a spus preotul Ioan Jurca, din Agnita.

# ,,MOȘUL’’ ȘI PRISTANDA

# [S](https://jurnalul.ro/autor/serban-cionoff.html) C 26 Aug 2016 - 13:30

Umblă vorbă prin târg cum că prietenul Ion Chelaru – personalitate de marcă a Teatrului de Comedie, actor, regizor, dramaturg și memorialist cu mult lipici la vorba –n dungă- împlinește 70 de ani. Spui Ion Chelaru și gândul te duce la bogata galerie a personajelor cărora le-a dat chip și suflet pe scenă saupe marele și pe micul ecran, asupra cărora s-au pronunțat cu multă îndreptățire critica și publicul. De aceea, la acest moment aniversar,aleg să pun în oglindă două întâmplări cu o semnificație deosebită din biografia omului și actorului Ion Chelaru.

Mă refer, mai întâi, la interpretareacurajoasă și surprinzătoare pe care, cu aproape 3 decenii în urmă, Ion Chelaru a dat-o lui Pristanda, în montarea ,,Scrisorii pierdute’’, regizată de Silviu Purcărete la Teatrul Mic. Toată lumea știe- nu-i așa?-, că de la Sică Alexandrescu încoace, polițaiul Pristanda a fost prezentat ca un slugarnic și zelos executant al ordinelor prefectului Fănică Tipătescu, ale tartorului giudețului, Fănică Tipătescu și țâfnelor coanei Joițica. De data asta,  Silviu Purcărete și Ion Chelaru au răsturnat lucrurile, în temerara lor viziune scenică, Ghiță Pristanda devenind un milităros sadea, care are mult mai multe puteri decât toți țivilii la un loc. Țivili pe care doar se face că îi ascultă și că li se supune. Un soi de mareșal, cinic și habotnic. Nu mi se paredeloc întâmplător dacă Valentin Silvestru, un adevărat Nestor al criticii noastre dramatice, a considerat că, în interpretarea lui Ion Chelaru, Pristanda a devenit ,,un Javert provincial”. Susținându-și analogia cu odiosul personaj al lui Victor Hugo, în acest fel: ,,Ion Chelaru sensibilizează într-un mod cu totul convingător ipostaza și înscrie cu personalitate eroul în mitologia comică a spectacolului caragealian”.

Așa după cum nu mi se pare întâmplător nici faptul că, după ce a vizionat spectacolul, eminentul cărturar Gabriel Țepelea a dorit să i-l prezinte pe Ion Chelaru criticului Șerban Cioculescu, autorul atât de actualei cărți despre ,,Viața lui Caragiale”. De la Șerban Cioculescu a aflatIon Chelaru și, la rândul său, a povestit cu câțiva ani în urmă, că acel clișeu al lui Pristanda, polițaiul umil și slugarnic, s-ar trage din perioada interbelică, atunci când cenzura a ,,recomandat” ca personajul să fie prezentat în acestfel pentru a nu se da apă la moară celor care ar fi avut de gândsă vorbească despre imixtiuni ale cercurilor regale în treburile păzitorilor Dreptății.

Nu este, însă, mai puțin adevărat că a da o asemenea imagine scenică lui Pristanda, în anul 1987- pe când cultul personalității ,,celui mai iubit fiu al partidului și poporului’’ atingea paroxismul iar cooperativa ,,Ochiul și Timpanul’’ era în tot și în toate -, nu era o treabă prea ușoară. Și, totuși, uite că s-a putut ca un regizor ambițios, un actor îndrăzneț și un director de teatru fără inhibiții(Din Săraru la acea vreme, dacă nu mă înșel) să reușească…

 Dar, pentru că suntem în țara mereu mai actualului Nenea Iancu, nici că trebuie să ne mai mirăm dacă, peste numai câțiva ani, lui Ion Chelaru- de data asta cetățeanului Ion Chelaru!-i s-a întâmplat să se dea ochii cu niscai descendenți ai lui Ghiță Pristanda, de data asta în uniforme de magistrați. Care, aplicând ordinal ,,curat constituțional, da\*umflați-l!”, l-au evacuat, după mulți ani de procese, din casa pe care, de bună credință și cu acte în regulă, o cumpărase. Sincer vorbind, poate că nu ar fi trebuit să scriu despre asta acum, în pragul unui ales moment aniversar, dar o fac tocmai pentru că urâta ispravă a urmașilor lui Pristanda, cu robă și alura de magistrați, este departe de a fi doar o simplă întâmplare: ,,Ceea ce mi se întâmplă mie, de 16 ani- mărturisea Ion Chelaru-, e o copilărie pe lângă ce i se întâmplă neamului meu”. Firește, plecând, de la această întâmplare, Ion Chelaru avea multe motive nu doar pentru ca să spună vorbe grele despre justiția noastră, cea foarte independentă și foarte corectă,ci, mai rău,pentru ca să se înrăiască și să intre în gâlceavă cu toți și cu toate. Cu înțelepciune, el a găsit puterea să meargă mai departe, nu înaintede a trage această învățătură, despre care, din păcate, și astăzi nu putem vorbi decât ca  despre un nobil deziderat: ,,Sfântul Petru spunea o vorbă preluată de la Iisus: Dacă dragoste nu e, nimic nu e. Eu, astăzi, mai fac un pas pe pământ și aș spune: Dacă justiție nu e, nimic nu e!” Pentru a încheia: ,,România  se va schimba în momentul în care justiția va deveni cu adevărat liberă și independentăși slujită de niște oameni cu conștiință. În momentul acesta se va face primul pas”.

Iată, așadar, un motiv în plus pentru a înțelege că nu doar pentru cei 70 de ani pe care îi împlinește zilele acestea-cei mulți și fericiți înainte!- Ion Chelaru este numit ,,Moșul’’ de către prieteni și colegi, cât , mai cu seamă, pentru înțelepciunea și frumusețea sa sufletească pe care le-a strâns și, la rândul său, le dăruiește. Pe scenă, pe ecrane sau prin slova cărților sale.

,,Moșul’’, iată un cuvânt de care Ion Chelaru nu se teme. Dimpotrivă, se mândrește cu el și pe îl tălmăcește așa cum numai el știe să o simtă și să o spună: ,,Dacă aș avea din nou 25 de ani aș merge pe același drum. Îmi doresc să am mintea de acum și puterea de la 25 de ani’’.