**JURNALUL NAȚIONAL 2015**

**POLITICĂ**

# Planurile lui Băsescu pentru Mișcarea Populară: „Doresc să las un partid performant”

# 13 Dec 2015 - 12:55

Traian Băsescu a declarat că nu şi-a asumat calitatea de preşedinte al Mişcării Populare cu scopul de a-şi atinge anumite obiective politice personale, ci pentru a lăsa în urma sa un partid care să răspundă eficient cerinţelor actuale ale electoratului, o formaţiune care să-şi propună pentru 2024 obţinerea celei mai înalte funcţii în stat.

''Eu nu sunt preşedintele partidului pentru că mai am aspiraţii politice personale. Ceea ce-mi doresc foarte mult este să las în urma mea un partid performant, un partid care să poată răspunde comandamentelor de astăzi ale electoratului din România şi ale României în general. Şi care să înceapă un ciclu politic odată cu alegerile din 2016 pe care să-l prelungească către 2024, aspirând la funcţia de preşedinte al României. Este un obiectiv pe termen lung, care depinde foarte mult de rezultatele pe care le veţi obţine în 2016 la locale şi parlamentare şi care v-ar da posibilitatea să consolidaţi partidul în perioada 2016 - 2020 în aşa fel încât în 2024 să vă propuneţi cele mai înalte obiective politice'', a afirmat duminică Traian Băsescu, în deschiderea lucrărilor Consiliului Naţional al Mişcării Populare.

Potrivit acestuia, MP şi-a propus la alegerile locale să obţină 10-12% din voturi.  
''Noi ne-am propus pentru alegerile locale un vot politic de 10 - 12%, ceea ce ne-ar crea premise pentru ca la legislative să obţinem 15% - 20% din voturile electoratului. Chestiunea aceasta nu se poate rezolva fără să avem structuri organizatorice consistente. De aceea insist ca obiectivul zero în momentul de faţă să fie crearea de structuri, în mod deosebit în mediul rural'', a spus Traian Băsescu.  
În opinia sa, obţinerea unui scor de 15 - 20% la alegerile parlamentare ar reprezenta o performanţă pentru un partid nou. Preşedintele MP le-a cerut liderilor de organizaţii judeţene să fie deschişi în mod special către oameni care nu au mai făcut politică până în prezent.

''Vă cer extrem de apăsat să deschideţi organizaţiile. Avem 85% dintre membrii partidului care sunt oameni noi, tineri, care nu au mai făcut politică, dar, dacă vrem să ajungem un partid de 15-20% la legislative, fără a fi un partid deschis, ne înşelăm. De aceea, apelul meu către preşedinţii de organizaţii este: deschidere totală în mod deosebit către oameni noi, care vor să intre în politică'', a transmis Băsescu.

El a propus, totodată, pentru a apropia tinerii de partid, ca Organizaţia de Tineret a MP să aibă poziţia a doua pe listele de candidaţi la Camera Deputaţilor. ''Sigur, vor fi organizaţii unde vor fi pe locul I dacă sunt valoroşi şi îndeplinesc criteriile, dar în mod automat locul II trebuie alocat Organizaţiei de Tineret. Dacă nu locul I, locul II, pentru a stimula apropierea tinerilor de partid'', a mai declarat Băsescu. La lucrările Consiliului Naţional al MP participă, alături de liderii din conducerea centrală a partidului, preşedinţii de organizaţii judeţene. Tot duminică, va avea loc Congresul de înfiinţare a Organizaţiei de Tineret a Mişcării Populare în cadrul căruia va fi ales preşedintele tinerilor şi echipa de conducere.

# Legea antifumat a fost iarăşi amânată

# [A](https://jurnalul.ro/autor/andreea-dumitrache.html) D 09 Dec 2015 - 15:42

Şedinţa Comisiei de sănă-tate în care trebuia să se rediscute Legea antifumat nu a mai avut loc, susţinătorii legii şi invitaţii fiind anunţaţi după trei ore de aşteptare printr-un SMS. Discuţia ar putea fi reluată abia la anul.

Singurii deputaţi care au venit au fost social-democrata Rodica Nassar şi Horia Cristian de la PNL. Şedinţa trebuia să înceapă la ora 10, iar primul punct pe ordinea de zi era legea care inter¬zice fumatul în baruri, cafenele sau restaurante, ori în spaţiile închise de la locul de muncă sau instituţii publice. Legea a fost întoarsă în comisie, acum două săptămâni, când Consiliul Concu-renţei a solicitat clarificări legate de paragraful care se referea la comercializarea pachetelor de ţigări. Practic se interzice afişarea ţigărilor în locurile obligatorii de trecere. Acesta a fost motivul oficial. Neoficial, producă¬torii de tutun şi micii comercianţi au făcut lobby şi au cerut amânarea legii. Singurii care au venit la comisie au fost repre¬zentanţii coaliţiei de ONG-uri România Respiră şi deputatul PSD, Aurelia Cristea, unul dintre susţinătorii legi. După o oră de aşteptare, în care niciun deputat n-a apărut, aceştia au plecat prin Parlament să-i caute pe aleşii cu pricina. Toţi deputaţii din Comisia pentru sănă¬tate, în frunte cu preşedin¬tele Florian Buicu, au găsit o altă şedinţă mai impor¬tantă, la care să parti¬cipe: în comisia de Educaţie. „Stăm aici până vine Moş Crăciun”, le-au transmis şi reprezentanţii ONG-urilor. Aşa că s-au întors cu toţii în sala Comisiei de sănătate. Între timp au venit şi preşedintele Societăţii de Pneumo¬logie, prof. dr. Du- mitru Mihălţan, şi şeful Societăţii de Cardiologie, prof. dr. Gabriel Tatu-Chiţoiu. După o altă oră de aşteptare, doctorul Tatu-Chiţoiu şi-a pus muzică pe laptop. A ales melodia „În aşteptarea ta”, a Doinei Badea. „E o melodie tare frumoasă şi potrivită, nu pot să comentez motivele pentru care de-putaţii nu au venit la comi-sie, pro-babil au motive foarte serioase, nu cred că vor să tragă de timp. Din păcate, nu pot sta să-i aştept mai mult de ora 13, atunci voi pleca pentru că o să intru în operaţie”, a declarat pentru Jurnalul Naţional doctorul Tatu-Chiţoiu. După o oră, Rodica Nassar a venit în sală şi şi-a cerut scuze în numele cole¬gilor ei. Săptămâna viitoare, însă, parlamentarii vor fi ocu-paţi cu Legea bugetului pentru anul 2016, aşa că e greu de crezut că va fi dezbătută pâna la va-canţa de Sărbători. Senatorii şi deputaţii vor intra, apoi, în vacanţa de iarnă, până la 1 februarie, discuţiile fiind reluate de-abia după acea dată.

# David Cameron soseşte miercuri la Bucureşti într-o vizita oficială

# 08 Dec 2015 - 19:06

Prim-ministrul britanic David Cameron se va afla miercuri în vizită la Bucureşti, urmând să fie primit de preşedintele Klaus Iohannis la Palatul Cotroceni şi să aibă convorbiri, la sediul Guvernului, cu premierul Dacian Cioloş. David Cameron se va întâlni cu premierul Cioloş, la ora 15,30, la Palatul Victoria, iar la ora 16,45 va fi primit la Palatul Cotroceni. Premierul Dacian Cioloş a afirmat, marţi, că România doreşte rămânerea Marii Britanii în Uniunea Europeană, precizând că acest lucru ar fi benefic pentru ambele părţi: atât pentru Londra, cât şi pentru Bruxelles.

"România în mod clar a afirmat deja: dorim rămânerea Marii Britanii în Uniunea Europeană, e un lucru atât în interesul Marii Britanii, cât şi al Uniunii Europene. În mare parte, pornim cu o abordare pozitivă a punctelor puse în discuţie de către Regatul Unit al Marii Britanii", a declarat Cioloş, în cadrul discuţiilor pe care le-a avut marţi cu membrii comisiilor parlamentare reunite pentru afaceri europene. El a adăugat că la Consiliul European care va avea loc săptămâna viitoare Regatul Unit al Marii Britanii va face câteva propuneri de "reformare sau de adaptare a modului de funcţionare a Uniunii Europene" în contextul în care Londra pregăteşte un referendum legat de rămânerea sau părăsirea UE. "Chiar mâine o să am o întâlnire cu premierul Cameron, care vizitează şi România înaintea acestui Consiliu", a precizat premierul.

# Ofensa adusă imnului poate duce la închisoare

[A](https://jurnalul.ro/autor/adrian-ilie.html) I 08 Dec 2015 - 14:38

Obişnuitele de acum incidente din Ţinutul Secuiesc legate de arborarea drapelelor, fie românesc, fie cel secuiesc, precum şi plănuitul atentat de 1 Decembrie al lui Beke Istvan generează reacţii legislative în Parlament. În curând, ofensa adusă însemnelor naţionale ar putea fi pedepsită cu închisoare.  
Noul Cod Penal a eliminat dintre faptele prevăzute cu închisoarea ofensa adusă însemnelor naţionale. Dezincriminarea acestei fapte este relativ rară în Uniunea Europeană, doar Cipru, Estonia, Irlanda şi Marea Britanie nesancţionând fapta. În alte trei (Bulgaria, Croaţia şi Franţa) se păstrează amenda penală, iar în restul de 20 ofensa adusă însemnelor naţionale te poate duce la închisoare. Având ca punct de plecare această statistică, senatorii Niculae Bădălău (PSD) şi Şerban Mihăilescu (UNPR) au iniţiat un proiect de lege prin care ofensa redevine faptă de natură penală, fiind pedepsită cu închisoare de la 6 luni la 2 ani. Dacă fapta este săvârşită în public, sancţiunea este mai dură, de la un an la trei ani. În afară de cei doi, alţi 34 de senatori au semnat iniţiativa legislativă ea având reale şanse să fie adoptată, mai ales în contextul în care relaţiile interetnice dintre maghiarii ardeleni şi români cunosc o uşoară tensionare ca arestarea lui Beke Istvan şi manifestaţiile de sprijin pe care localnicii din Târgu Secuiesc i l-au arătat. Deşi aparent pedeapsa este una foarte severă, durata propusă a detenţiei se încadrează în limitele prevăzute în alte ţări. Astfel, în Islanda pedeapsa este de 6 ani, în Germania de 5, iar în Letonia şi Turcia de 3 ani. Ce-i drept, Malta şi Serbia prevăd doar pedepse de 3 luni la răcoare pentru capetele mai înfierbântate. Punctul slab al proiectului de lege propus de către Bădălău este definirea prea largă a ofensei aduse însemnelor naţionale. Ea poate fi „lipsa de consideraţie sau de stimă, sentiment prin care se judecă un lucru ca fiind nedemn de atenţie şi defăimarea”. Dacă defăimarea poate fi mai uşor evaluată, este totuşi greu de înţeles cum ar putea lipsa de consideraţie sau un sentiment să te trimită după gratii. De altfel, expunerea de motive enumără un număr mare de fapte ce ar putea cădea sub incidenţa legii, pe lângă actele materiale (distrugere, degradare). Astfel. Sunt invocate articolele cu conţinut ofensator şi desenele şi chiar mimica dispreţuitoare. Este greu de crezut cum o instanţă ar putea să se pronunţe asupra mimicii unui individ. În plus, includerea desenelor şi a caricaturilor ar putea provoca temeri legate de libertatea de exprimare, foarte actuale după atentatul terorist de la redacţia Charlie Hebdo.  
EXPLICAŢIE 1 Pe 8 septembrie, veteranii au celebrat 71 de ani de la eliberarea oraşului Sfântu Gheorghe, dar nu au fost lăsaţi să arboreze tricolorul pe primărie.

CASETĂ Incident cu ecou

Refuzul autorităţilor din Sfântu Gheorghe de a le permite puţinilor veterani încă în viaţă de a arbora steagul pe primărie a fost pe larg relatat în presă, iar explicaţiile municipalităţii au fost neconvingătoare, primarul invocând reparaţiile făcute la clădire. Prefectului de Covasna i s-a cerut de la Bucureşti să ancheteze incidentul.

INFO

Conform Constituţiei, însemnele naţionale sunt reprezentate de către drapel, Ziua Naţională, imnul, sigiliul şi stema ţării.

EXPLICAŢIE 2

Niculae Bădălău este şi coiniţiator al unei legi deja adoptate de Senat şi trimisă la Camera Deputaţilor privind prin care este modificată Legea arborarea drapelului României şi intonării imnului naţional. În proiect este menţionată explicit obligativitatea arborării permanente a drapelului naţional de către autorităţile şi instituţiile publice. În caz contrar, amenda variază între 30.000 şi 100.000 de lei. Totodată este interzisă arborarea însemnelor unor „entităţi cu pretenţii statale, nerecunoscute ca atare de către statul român”. În acest caz, drapelul Ţinutului Secuiesc nu ar mai putea fi arborat fără riscul unei amenzi usturătoare, interdicţia vizând chiar şi persoanele fizice, nu doar cele juridice.

# Topul politicienilor după numărul de dosare penale

# M G 02 Dec 2015 - 08:15

Avalanşa de dosare penale pe numele parlamentarilor a devenit un fenomen. Există aleşi ai neamului cu câte trei sau patru dosare deschise la DNA, care au rămas în continuare reprezentanţi ai poporului în Parlament. Elena Udrea şi Dan Şova sunt printre campionii dosarelor DNA, fiecare cu câte patru.

Deputatul **Elena Udrea** se află în topul dosarelor pe cap de parlamentar. Fosta candidată la prezidenţiale este implicată în nu mai puţin de patru dosare deschise de către procurorii DNA. Udrea este urmărită penal în dosarul Microsoft şi trimisă deja în judecată la Curtea Supremă în dosarul Gala Bute. Pe lângă cele două cazuri, Elena Udrea mai este cercetată pentru complicitate la abuz în serviciu într-un alt dosar în care procurorii vizează un credit BRD în valoare de peste 3 milioane de euro pe care fostul ministru al Dezvoltării şi Turismului l-a obţinut în urmă cu mai mulţi ani. Un alt dosar pe numele Elenei Udrea este cel al mitei de la Bogdan Buzăianu. „Băiatul deştept” din energie i-ar fi dat 5 milioane de dolari mită pentru ca fostul ministru să îi faciliteze prelungirea unui contract cu Hidroelectrica. Tot avocat de profesie, Udrea se simte persecutată de către procurori, sugerând ironic DNA să creeze o secţie specială doar pentru ea. Dan ş-o va lua de data asta?

Tot patru dosare penale are pe cap şi senatorul PSD Dan Şova. Plenul Senatului va vota joi cererea DNA de reţinere şi arestare în dosarul în care **Dan Şova**este acuzat că ar fi primit 100.000 de euro de la o persoană denunţătoare pentru a-l determina pe directorul CET Govora, Mihai Bălan, să încheie un contract de asistenţă juridică cu propria societate de avocatură. Recent, DNA a anunţat deschiderea altui dosar pe numele lui Şova şi al directorilor de la CET Govora, pentru fapte petrecute între 2006-2008. „Şova şi Asociaţii” ar fi încasat aproape două milioane de lei şi peste 660 de mii de euro din alte două contracte de asistenţă juridică. Senatorul PSD mai este urmărit pentru trafic de influenţă într-un dosar alături de Viorel Hrebenciuc şi este deja trimis în judecată în dosarul Rovinari-Turceni, alături de fostul premier Victor Ponta, caz aflat pe rolul ÎCCJ.

Vâlcov, arta şpăgii

În patru dosare penale este implicat şi fostul senator **Darius Vâlcov**. Primul este celebrul caz al tablourilor de artă, în care procurorii îl acuză pe Vâlcov de trafic de influenţă, spălare de bani şi acte de comerţ incompatibile cu funcţia. Fostul edil mai este acuzat că ar fi încasat comisioane de 10% din contractele derulate de anumiţi oameni de afaceri cu Primăria Slatina şi Compania de Apă Olt, în total 4,2 milioane de lei. Vâlcov este urmărit penal şi după redeschiderea unui dosar închis în 2012, privind finanţarea clubului FC Olt din bani publici. Într-un alt dosar, fostul ministru este cercetat pentru luare de mită şi trafic de influenţă. Pe acelaşi model al comisionului de 10%, Vâlcov ar fi primit 2,1 milioane de lei.

Un alt politician reţinut cu dosarele DNA este fostul deputat PSD, **Viorel Hrebenciuc**, cercetat de procurori în cazul retrocedărilor ilegale de păduri. Ulterior, DNA a deschis pe numele lui Hre-benciuc alte două dosare. Unul pentru trafic de influenţă în cazul licenţei acordate de CNA televiziunii lui Gheor-ghe Ştefan şi altul pentru trafic de influenţă în cazul sprijinului pentru Dan Şova în schimbul promovării legii amnistiei şi graţierii.

Tot cu două dosare se confruntă şi fostul prim-ministru.**Victor Ponta** este trimis în judecată pentru fals în înscrisuri, evaziune fiscală şi spălare de bani în dosarul Rovinari-Turceni, aflat deja pe rolul ÎCCJ. Deputatul PSD a scăpat, deocamdată, prin votul Camerei, de urmărirea penală în dosarul de trafic de influenţă privind numirea lui Dan Şova ca ministru al Transporturilor.  
  
Următorul în top, cu „doar” două dosare penale este deputatul **Sebastian Ghiţă**. Fostul membru PSD este trimis în judecată pentru că l-ar fi mituit pe fostul primar al Ploieştiului, Iulian Bădescu, cu o casă în schimbul finanţării echipei de baschet Asesoft cu bani publici. Ghiţă este cercetat sub control judiciar şi în dosarul de fraudă cu fonduri europene deschis pe numele lui Iulian Herţanu, cumnatul fostului premier Victor Ponta.

**CULTURA**

# Dureros de actuala lecţie a lui 11 septembrie

# [S](https://jurnalul.ro/autor/serban-cionoff.html) C 20 Noi 2015 - 15:34

„Graţie ruinelor fumegânde ale Turnurilor Gemene nu mai putem să negăm suferinţa altora, să o ascundem sub covor, la marginea cercului nostru de interese, acolo unde lenea noastră nu vrea să privească. Nu mai putem pretinde că răul nu există, şi că nu ne interesează ce li se întâmplă celor de lângă noi.” Acesta este mesajul pe care Denisa Udroiu vrea să îl transmită prin cartea sa „11SEPTEMBRIE, o zi obişnuită” (\*). 11 septembrie fiind ziua în care, acum 14 ani, Turnurile Gemene din New York s-au prăbuşit în urma atacurilor teroriştilor. Zi care, după cum inspirat scrie Lucian Avramescu în prefaţa volumul „ a devenit numele propriu al unei cumplite şi inexplicabile tragedii”.

Poate că unii cititori, care se aşteptau să găsească în carte dezvăluiri şi şocante, de ultimă oră despre nenorocirea din 11 septembrie, vor fi dezamăgiţi, fiindcă nu în aste constă ineditul ei. În schimb, cititorul aplecat spre studiul alchimiei trăirilor, sentimentelor şi al reprezentărilor individului şi a colectivităţilor va avea, fără doar şi poate, o surpriză cu totul aparte. Şi asta datorită faptul că substanţa cărţii şi, de fapt, meritul său esenţial, rezidă în fidelitatea şi în sinceritatea cu care Denia Udroiu transcrie mesajele pe care le-a scris şi le-a primit pe poşta electronică în intervalul celor 27 de ore: din 11 septembrie 2001 la ora 9 dimineaţa, până pe 12 septembrie, ora 13, meridian Greenwich. Mesaje în care tensiunea sufletească, emoţia, revolta şi judecata lucidă, care transcende şocul dramatic al evenimentului, se intersectează şi se influenţează într-un crescendo ameţitor.

Primul mesaj, din dimineaţa lui 11 septembrie, orele 7,30 GMT, este, de fapt, o confesiune şi poate chiar un ambiţios şi provocator pariu al Denisei Udroiu cu…Denisa Udroiu! „Vreau- scrie ea- să dau jos masca politeţii şi a conformismului la o parte şi să vorbesc despre ceea ce îmi atinge cu adevărat sufletul. Vreau să încep să critic şi să încep să iubesc oamenii pentru ceea ce sunt- fiinţa fragile în căutarea viselor lor.”

Nici nu bănuia, la acea oră matinală. ce dureroasă lecţie de viaţă şi ce subiecte de reflecţie şi de învăţătură avea să îi ofere, peste numai câteva ceasuri, dezastrul de la New York. Un New York pe care Denisa Udroiu l-a numit „oraşul viselor mele” şi pe care îl cunoscuse, cu doar câteva luni mai înainte într-o cu totul altă înfăţişare. Dar şi un New York pe care, acum, dezastrul Turnurilor Gemene l-a făcut să dobândească o cu totul altă înfăţişare. Există, în primele pagini ale cărţii, o observaţie pe care aş socoti-o esenţială pentru demonstraţia inclusă în fapte pe care autoarea ne-o propune: „Când turnurile au căzut, viaţa mea s-a cutremurat din temelii. Cele mai multe persoane din jurul meu, prietenii, colegii sau familiile, nu fuseseră niciodată acolo, şi nu puteau înţelege de ce eram aşa de atinsă de eveniment. Pentru ei era vorba doar de nişte clădiri şi oamenii aceia decedaţi erau departe. Era o tragedie, dar nu tragedia noastră.”

Dureros adevăr pe care, din păcate, acum, când Europa şi întreaga lume civilizată se află sub şocul atentatelor criminale de la Paris, avem datoria să îl înţelegem şi să ni-l asumăm. În acest sens, aş socoti „11 SEPTEMBIRIE, o zi obişnuită” ca fiind o carte de învăţătură sufletească şi care ne oferă câteva necesare teme de meditaţie. Prima dintre acestea fiind aceea a drumului atât de anevoios dar şi atât de necesar, de la „tragedia altora” la „tragedia noastră”. Drum pe care autoarea îl face cu o impresionantă sinceritate, recapitulând răspunsurile, întrebările, reacţiile sale şi ale fiecărui personaj angajat în corespondenţă o dată cu aflarea primei ştiri despre nenorocire. Care primă informaţie îi parvine, la ora14,16 GMT, printr-un mesaj cu totul ciudat: „Auzi, în oraşul ăla nebunesc, mult iubitul tău New York, nuş cum se face (sic! n.n.), un avion s-a lovit de unul din Turnurile Gemene. Cum îmi vorbeşti mereu de oraşul tău drag mi-am spus că ar putea să te intereseze o asemenea ciudăţenie, chiar dacă mai mult îţi schimbă viaţa puloverul luat de la Camden market.”

Fireşte, prima reacţie la lectura unei asemenea misive este de consternare şi poate chiar de revoltă. Dar, haideţi să fim sinceri şi să recunoaştem că, oricât ar părea de groteşti şi de neacceptat, mentalităţi care dictează asemenea reacţii există. Aşa după cum există şi scenarii extremiste care diabolizează numai anumite entităţi rasiale sau religioase pe care le consideră Încarnarea Răului Suprem. Subiect extrem de încărcat pe care Denia Udroiu îl abordează în aceeaşi deplină notă de sinceritate şi de dreaptă măsură aplicată tuturor, fără ură şi fără părtinire.  
Din această perspectivă, mi se pare cu totul remarcabil gestul ei de a reproduce, detaliat şi fără alte comentarii, două mesaje care i-au fost adresate de către două persoane aparţinând colectivităţilor direct vizate şi chiar incriminate în urma crimei din 11 septembrie 2001.Este vorba despre o musulmană, Mouna Ayou, şi despre un evreu, Brian Morgan. Reproduc pasaje semnificative din fiecare mesaj. Astfel, Mouna Ayou scrie: Îmi este teamă că oamenii vor confunda extremiştii cu musulmanii. Cei care au făcut asta sunt islamişti, extremişti, nu musulmani. Musulman însemnă <<om al Domnului care caută liniştea şi pacea>>.” La rândul său, Brian Morgan, scrie, de data aceasta, referindu-se la un alt scenariu care îi culpabilizează direct pe conaţionalii săi: „Noi, evreii, suntem acuzaţi că am înscenat această dramă. Deja am auzit oameni afirmând că au văzut că unul dintre avioane nu era de la United, cu militar, cenuşi, poate chiar comandat de la distanţă. Că totul e o înscenare şi că turnurile au fost pline cu explozibil, demontate din interior, că incendiul a pornit de la subsol şi nu din avion.”  
Asemenea mesaje, scrise şi transmise sub presiunea emoţională a evenimentelor, reprezintă tot atâtea edificatoare documente sociale despre modul în care se construiesc şi, apoi, acţionează, reprezentările sociale asupra unor momente de dureroasă cumpănă, în care se confruntă două sau mai multe civilizaţii şi al căror impact este sau ar putea fi devastator pentru soarta umanităţii însăşi.  
De aceea, consider cartea Denisei Udroiu- „11 SEPPTEMBRIE, o zi obişnuită”- nu doar ca pe o carte document, ci şi ca un impresionant apel la ieşirea din apatie şi din indiferenţă egoistă: „Dacă refuzăm să ignorăm conflictele şi omorurile înfăptuite în numele unor idei generoase, atunci aceste vieţi, a vecinului şi a celor rămaşi în turnuri nu au fost pierdute în van”.  
Vremea în care nu ştia mâna dreaptă ce face mâna stânga a trecut demult, acum ce face dreapta are impact şi asupra stângii, şi stânga o ştie, chiar dacă încearcă să o nege sau să o ignore. Cu acest sever şi responsabil mesaj îşi încheie Denisa Udroiu cartea, mesaj care m-aş bucura să îşi găsească ecoul meritat din partea cititorilor săi.

# Teatrul Nottara îşi reia, treptat, activitatea

# M C 17 Dec 2015 - 17:57

Luni, 21 decembrie, de la ora 19:30, la sala ARCUB din str. Batiştei nr. 14 va avea loc spectacolul „Crăciunul, altfel”, desfășurat în parteneriat cu Asociaţia SmartArt. Propunerea Teatrului Nottara este foarte accesibilă ca preţ (aproximativ 20 de lei biletul), comparativ cu alte evenimente unde costul unui bilet poate depăşi şi 100 de lei. Conducerea instituţiei a decis să facă astfel un cadou de Crăciun spectatorilor, în semn de mulţumire pentru sprijinul pe care l-a primit de la public în această perioadă. Regizorul spectacolului, Alin Horia Mânzat, vă promite că în această incursiune în timp vă veți lepăda de toate grijile și veți experimenta o mie și una de emoții într-o singură seară, călătorind în timp, fix în epoca interbelică. „Crăciunul, altfel” este primul spectacol cu vânzare de bilete organizat de Teatrul Nottara după suspendarea spectacolelor ca urmare a legii care interzice desfăşurarea de activităţi publice în clădiri cu bulină.

# Dansul e normal la vârsta oricui

# [M](https://jurnalul.ro/autor/maria-coman.html) C 07 Noi 2015 - 09:54

În perioada 6-8 noiembrie, la București are loc prima ediție a Bucharest International Dance Film Festival, dedicată istoriei recente și evoluției tehnologice. Directorul artistic al festivalului, Simona Deaconescu, a vorbit pentru Jurnalul Național despre acest proiect.  
De ce un festivalal filmelor de dans?

Pentru că există o industrie în creștere pentru acest tip de film și pentru că acum este momentul oportun ca ea să-și găsească un loc la noi în țară. Cred că avem personalități artistice puternice atât în filmul, cât și în dansul românesc, și sunt sigură că, odată începută o astfel de inițiativă poate contamina industria artistică din țara noastră. Contextul în care pui dansul definește dansul. Când vorbim despre film de dans, vorbim despre acele noțiuni greu de exprimat în cuvinte: emoții la granița dintre definiții, manifestări politico-sociale exprimate foarte uman, preocupări filozofice contemporane. Filmul de dans surprinde foarte bine spiritul secolului XXI în artă: colaborarea dintre domenii, colectivele creatoare și renunțarea la statutul de autor unic, fructificarea senzorialității. Dansul și filmul se reinventează constant și metodic. Filmul creează realități credibile, dansul pune întrebări polisemantice, întâlnirea dintre aceste două arte creează magie.  
Unul dintre proiectele din festival se referă la „oraşe în mişcare”. Povestiţi-ne un pic despre el, ce înseamnă, cum se mişcă oraşele și cum e Bucureştiul din perspectiva asta.  
Cred că proiectul Moving Cities este forma ideală de arhivare a vibrației unui oraș. Jevan Chowdhury surprinde cele mai diverse forme de dans, încadrându-le în peisaje urbane. Ceea ce este unic la acest proiect este gradul de diversitate pe care îl aduce. Suntem obișnuiți cu autori care vorbesc despre estetică sau un stil personal clar. Jevan nu impune limitări estetice dansului. În filmele sale veți vedea de la balet la dansuri folclorice, de la street dance la acro yoga, de la contemporan la ballroom, la persoane cu dizabilități motrice care dansează. Un oraș este mai mult decât străzile, clădirile și parcurile care-l împodobesc. Orașul este definit de oamenii care îl locuiesc. Din acest punct de vedere, mi se pare că Bucureștiul se mișcă în ritmuri fluctuante și are o doză de neașteptat. Cred că acest lucru poate inspira orice artist.

Este pentru prima dată când Jevan acceptă să susțină un workshop practic Moving Cities, și asta pentru că își dorește să întâlnească un număr cât mai mare de dansatori. Festivalul este realizat cu sprijinul ARCUB în cadrul proiectului EȘTI BUCUREȘTI, în anul în care acesta a început o campanie puternică pentru a deveni capitală culturală europeană în 2021, așa că aducerea mișcării orașului în discuție vine într-un context favorabil.

# Unde mergem: Primăvara doamnei Stone la Roma, la Teatrul Mic

# [M](https://jurnalul.ro/autor/maria-coman.html) C 23 Oct 2015 - 17:01

Ea este o actriţă celebră, care şi-a pierdut de curând soţul. El este un gigolo italian, care îşi câştigă existenţa speculând generozitatea americancelor bogate. Ea se simte singură la Roma. El se simte atras, în mod inexplicabil, de această distinsă doamnă. Împreună însă devin un cuplu care sfidează societatea şi redefineşte iubirea. O poveste de dragoste care se clădeşte sub ochii noştri, în decorul fermecătoarei Rome. O femeie întinereşte sub privirea bărbatului iubit, un tânăr se maturizează de dragul femeii adorate. O poveste cu final neaşteptat. Este o piesa cu mulți actori tineri, dans, decor variat și muzică italienească. Romanul „Primăvara romană a doamnei Stone” a fost scris în 1950, la doi ani după vacanţa la Roma a lui Tennesssee Williams. Prima ecranizare a fost făcută în 1961, cu Vivien Leigh în rolul principal.  
Piesa se joacă la Teatrul Mic, joi, pe 5 noiembrie, de la ora 19.00, unul dintre roluri fiind interpretat de Radu Vâlcan.

# Bătrâni copilăroși sau copii bătrâni, la Teatru

# [M](https://jurnalul.ro/autor/maria-coman.html) C 05 Oct 2015 - 10:03

Festivalul are loc în perioada 3-10 octombrie şi aduce la Bucureşti spectacole din Elveţia, Spania, Israel şi alte ţări. Sunt câteva zeci de astfel de spectacole pentru copii cu vârste de până la 12 ani. Una dintre premiere este „Spaima Zmeilor”, produs de Teatrul Ion Creangă. Nimic nu mai pare să fie de ajuns într-o lume prinsă între Rai şi tărâmul de dincolo – nici mâncarea şi nici banii, nici soarele, dar nici ploaia, nici măcar copiii. Când Pământul începe să se îmbolnăvească, iar Dumnezeu să obosească, un simplu ţăran reuşeşte să călătorească până dincolo de zare şi înapoi, tiptil, restabilind echilibrul fragil. Câteva întâmplări foarte neobiş-nuite şi destul de nefericite sunt motivul pentru care ţăranul Stan, zis şi Bolovan, a pornit pe drumul către tărâmul celălalt, condus de un zmeu nu prea elegant. Niciunul dintre monştrii-fraţi care-l aşteaptă netulburaţi sub pământ nu e chiar politicos, dar sunt simpatici şi le place grozav să cânte frumos.

Apoi, o altă prezentare a lui „Pinocchio”, pusă în scenă de spaniolii de la Roseland Musical. Este un spectacol bazat pe romanul original, scris în secolul al XIX-lea de Carlo Collodi, cu un limbaj scenic uimitor și inovativ, în care dansul şi tehnologia coexistă, compunând o lume fascinantă care învăluie publicul într-o poveste ce topeşte orice inimă. Implicarea lui Franc Aleu, artist vizual, câștigător al Premiilor Naționale de Cultură ale Cataloniei în 2012 la secțiunea audiovizual, pentru impactul creațiilor sale în producțiile „Pinocchio” și „Călătorie spre centrul pământului”, a dus la apariția unui nou limbaj teatral. Efectul 3D plasează aceste două spectacole la un nivel surprinzător, unde dansul, muzica și realitatea virtuală coexistă într-o sincronicitate perfectă.  
Pe 9 şi 10 octombrie puteţi vedea spectacolul „Ou”, al elveţienilor de la Kunos Circus Theatre. Oul pe care îl fierb în fiecare zi Alberto și Rosastia îi poartă într-o dimensiune necu¬noscută. Într-o dimineaţă, din acesta apar Rosalina și Albertino, două personaje mici care le vor întrerupe îngrijita lor rutină. De unde au venit? Sunt niște copii bătrâni sau niște bătrâni copilăroși? Așa începe ciclul infinit al vieții, împodobită cu poezie, muzică și acrobații. Basmul „Spaima Zmeilor” începe cu a fost odată, exact ca povestea ta preferată. Şi când muzica se va fi terminat, n-o să mai fie ţipenie de zmeu nici afară, nici la şcoală, nici sub pat.

# George Ţărnea - poetul supărat rău

# [S](https://jurnalul.ro/autor/serban-cionoff.html) C 11 Noi 2015 - 16:00

În aceste zile, când românii s-au aflat în stradă pentru a-şi exprima protestul faţă de un mod brutal, imoral şi rapace, de a face politică, vede lumina tiparului o nouă carte a poetului George Ţărnea.  
Carte intitulată, simplu şi direct: „Cu privire la iubire” (Peggy Production, 2015). Este vorba, după cum ne spune în Colofonul ediţiei, Andrei Bogdan Ţărnea, fiul poetului, despre un poem la care autorul a lucrat câţiva ani buni şi rămas inedit până acum. Cartea a fost lansată ieri, în ziua s-au împlinit 70 de ani de la naşterea inefabilului baladist, într-o selectă variantă editorială la reuşita căreia a contribuit comentariul grafic de excepţie datorat Maiei Manolescu.  
Prima surpriză vine este dată de împrejurarea că, deşi poartă un titlu atât de senin şi de mângâietor - „Cu privire la iubire”-, volumul de faţă este mai degrabă în descendenţa „Poemelor supărate rău”, apărute în 1996, din care am ales anume aceste versuri cu manifestă vocaţie protestatară:„Sunt un român nehotărât,/Ţin bunăstării de urât.//…//Apatic  ca un bolovan,/Mă pune soarta paravan/La fel de fel de-ncurcături/Din partea unor secături/Care declară c-ar avea/În grijă sărăcia mea/Spetindu-se în mod frecvent/S-o guverneze mai atent.” Poemul se numeşte „Egloga eroului necunoscut”, ceea ce ne surprinde  o dată mai mult, ştiut fiind că egloga este un poem pastoral, idilic, o bucolică, iar, în cazul de faţă, nici că poate fi vorba despre aşa ceva! După cum, nu cred că am putea vorbi „despre iubire” de vreme ce fiecare dintre cele 50 de catrene ale cărţii începe cu un răspicat: „urăsc”. Înţelesul lucrurilor ni-l va desluşi poetul însuşi „Versurile cuprinse între coperţile acestei cărţi pot fi ale oricărui socoteşte că fără a urî minciuna, linguşeala, prefăcătoria, trufia, zgârcenia, răutatea, nimicnicia nu se poate trăi prin şi întru iubire”.

Odată despărţite apele de uscat, urmează să vedem ce nu iubeşte poetul şi, în acest fel, ne îndemnă şi pe noi să nu iubim? În primul rând, mai bine spus în primul catren, ipocrizia şi, perechea sa, impostura, ca şi toate măştile sub care ele se ascund: „1. Urăsc iubirea din oficiu/ Şi dogma fără postament,/Miresele de sacrificiu/Şi gloria fără postament”. Sau ceva mai departe: „7. Urăsc hoţiile pe faţă/De sub lozincile din dos,/Şi-orice curent de suprafaţă,/ Care te-mpinge mai în jos”. Cu acest răspicat şi repetat „urăsc”, George Ţărnea pune la zid şi mitraliază fără cruţare o piramidă a puterii, un sistem construit pe corupţie şi minciună, pe amăgire şi manipulare: „21. Urăsc saloanele private-/Duhnind de vomă şi gogoşi/ Sau purtătorii de cravate/Cu maniere de codoşi; „47. Urăsc parfumul de narcise-/Dulceag şi ieftin şi perfid-/ Cariatidele ucise,/Şi  proştii puşi mereu la zid”. După cum era de aşteptat, ciocoii de tip nou, personajele emblematice ale capitalismului de cumetrie, cei îmbătaţi de aburii autoproclamatei lor măreţii, precum şi cârdăşia murdară a castei parveniţilor, au parte de câteva catrene memorabile: „15. Urăsc mai marii, mici în fapte,/Şi micii când se cred prea mari, Pe cei căzuţi ca musca-n lapte,/ Şi pe habotnicii samasari.”; „17.Urăsc prostia miruită,/Şi-nţelepciunea fără har/O utopie miruită,/O utopie năruită,/Şi înfrăţirea la pahar”. Un loc aparte în această veritabilă „comodie a vremii” încrustată în acide catrene nu avea cum să nu fie rezervat perfidelor tehnici ale manipulării ca şi„ vânzătorilor de iluzii”. Iată câteva dintre gândurile „supărate rău” ale poetului pentru această faună gregară: „16. Urăsc industria de mituri,/ Care transformă zaţu-n zei./ Un paradis închis cu nituri,/Şi hecatombele de miei”, precum şi: „23.Urăsc căderile-n uitare,/ Şi înălţările-n poveşti,/Şi mocirloasa încântare, /A traficanţilor de veşti”.